Diari Oficial de la Generalitat Valenciana


Sumari del DOGV 6430, del 03-01-2011 (2010/14032)

ORDRE 54/2010, de 22 de desembre, de la Conselleria d'Economia, Hisenda i Ocupació, per la qual es regula i es convoca la concessió de subvencions de foment de l'ocupació dirigida a emprenedors per a l'any 2011.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6430

Data del DOGV
:   03-01-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/14878


Data del document
:   22-12-2010

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda pública

ORDRE 54/2010, de 22 de desembre, de la Conselleria d'Economia, Hisenda i Ocupació, per la qual es regula i es convoca la concessió de subvencions de foment de l'ocupació dirigida a emprenedors per a l'any 2011. [2010/14059]  
El suport a la generació d'ocupació per compte propi ha sigut una constant en el desenvolupament de polítiques actives de foment d'ocupació per part del Consell. Este plantejament es va veure referendat amb la firma del II Pacte Valencià pel Creixement i l'Ocupació 2009-2013 (PAVACE II), entre les mesures de la qual en matèria d'ocupació figura específicament l'impuls dels projectes emprenedors i de l'activitat professional dels autònoms.  
A fi de materialitzar este propòsit, esta convocatòria adapta a l'àmbit de gestió de la Generalitat l'Ordre TAS/1622/2007, de 5 de juny, per la qual es regula la concessió de subvencions al programa de promoció de l'ocupació autònoma així com l'Ordre de 15 de juliol de 1999, per la qual s'establixen les bases de concessió de subvencions per a l'impuls dels projectes i empreses qualificats com I+E. La resta de programes i el complement d'algunes ajudes estan cofinançats pel Fons Social Europeu a través del Programa Operatiu per a la Comunitat Valenciana 2007-2013, aprovat per Decisió de la Comissió de data 20 de desembre de 2007. Fons Estructurals 2007-2013, Unió Europea-Comunitat Valenciana: «L'FSE invertix en el teu futur».  
En virtut d'això, fent ús de les facultats conferides per la Llei 5/1983, de 30 de desembre, del Consell, i el Decret 129/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,  
ORDENE  
TÍTOL I  
Disposicions generals  
Article 1. Objecte i àmbit  
1. Esta ordre té com a objecte afavorir la generació d'ocupació en la Comunitat Valenciana, per mitjà del suport a la creació d'activitat empresarial independent i d'empreses qualificades com I+E.   
2. Les ajudes només es concediran per a la creació d'ocupació en centres de treball domiciliats en la Comunitat Valenciana. Les inversions que, si és el cas, hagen de justificar-se per a la seua concessió hauran de realitzar-se en establiments domiciliats en esta Comunitat.  
Article 2. Beneficiaris  
1. Són beneficiaris de les ajudes establides en el títol II:  
1.1. Les persones inscrites com a desocupades en el corresponent Centre SERVEF d'Ocupació que es constituïsquen en personal autònom o professional durant l'any 2011.  
1.2. El personal treballador autònom o professional que, amb independència que haja percebut ajudes per la seua constitució com a tal, contracte el seu primer treballador fix.   
1.3. S'entendrà per personal treballador autònom o per compte propi el que realitza de forma habitual, personal i directa una activitat econòmica a títol lucratiu sense subjecció a contracte de treball i encara que utilitze el servici remunerat d'altres persones.   
1.4 Queden exclosos els socis de societats mercantils, cooperatives, societats civils i societats laborals, així com els membres de comunitats de béns i autònoms col·laboradors.  
2. Són beneficiaris de les ajudes establides en el títol III les empreses qualificades com I+E.  
3. No podran obtindre la condició de beneficiari les persones o entitats en què concórrega alguna de les prohibicions previstes en l'article 13 de la Llei 38/2003, de 17 de novembre, General de Subvencions.  
4. Per tractar-se d'ajudes sotmeses al règim d'ajudes de minimis, establit en el Reglament 1998/2006, de 15 de desembre de 2006, de la Comissió, relatiu a l'aplicació dels articles 87 i 88 del Tractat CE a les ajudes de minimis, publicat en el DOUE de data 28 de desembre de 2006, no podran concedir-se a empreses dels sectors següents:  
a) Pesca i aqüicultura, segons es contemplen en el Reglament (CE) núm. 104/2000 del Consell.  
b) Producció primària dels productes agrícoles que figuren en la llista de l'annex I del Tractat.  
c) Carbó, segons es definix en el Reglament (CE) núm. 1407/2002.  
d) Activitats relacionades amb l'exportació a tercers països o estats membres quan l'ajuda estiga vinculada a la creació i funcionament d'una xarxa de distribució o a altres gastos d'explotació vinculats a l'activitat d'exportació.  
e) Per a empreses que realitzen per compte d'altre operacions de transport de mercaderies per carretera, queden excloses les ajudes per a l'adquisició de vehicles de transport.  
f) Queden excloses, així mateix, les empreses en crisi.  
D'altra banda, l'aplicació d'este règim suposa que l'ajuda total de minimis concedida a una empresa determinada no serà superior a 200.000 euros durant qualsevol període de tres exercicis fiscals. Quan l'empresa opere en el sector del transport per carretera l'import màxim aplicable serà de 100.000 euros.  
Article 3. Incompatibilitats  
Les subvencions establides en esta ordre són incompatibles amb qualsevol altra que tinga el mateix objecte, excepte les bonificacions de quotes a la Seguretat Social.  
Article 4. Presentació de sol·licituds  
1. Les sol·licituds, que hauran de dirigir-se al Servici Valencià d'Ocupació i Formació, es formalitzaran en impresos normalitzats que es presentaran en les corresponents direccions territorials d'Ocupació del SERVEF, sense perjuí de poder presentar-les en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació, si és el cas, a través del corresponent registre telemàtic.  
La documentació que acompanye a la sol·licitud es presentarà en dos còpies i original, que serà tornat prèvia compulsa.  
2. Les sol·licituds hauran d'acompanyar-se, a més de la documentació específica requerida per a cada ajuda, dels documents que a continuació s'indiquen.  
a) Documentació acreditativa i identificativa de l'entitat o de la persona sol·licitant i, en el cas d'entitats, del representant legal.  
b) Declaració responsable de no estar sotmesos a les prohibicions per a obtindre la condició de beneficiari, a què fa referència l'article 13 de la Llei 38/2003.  
c) Dos exemplars originals de les dades de domiciliació bancària, segons model normalitzat (fitxa de manteniment de tercers) i certificat de l'entitat bancària en el qual s'acredite la titularitat del compte bancari.  
d) Declaració responsable de les ajudes de minimis concedides al beneficiari durant els tres últims exercicis fiscals.  
3. La presentació de la sol·licitud comportarà l'autorització del sol·licitant perquè el SERVEF o òrgan en què es delegue la instrucció obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel que s'aprova el Reglament de la Llei 38/2003, i en este cas el sol·licitant no haurà d'aportar les corresponents certificacions.  
No obstant això, el sol·licitant podrà denegar o revocar este consentiment efectuant comunicació escrita en este sentit al SERVEF o òrgan en què es delegue la instrucció. En este supòsit, hauran de presentar-se certificats originals positius de l'Agència Estatal de l'Administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions tributàries i amb la Seguretat Social, la validesa de la qual haurà d'estendre's fins a la data de concessió i pagament de l'ajuda.  
Article 5. Instrucció i procediment de concessió  
1. Les ajudes del títol II s'atorgaran per mitjà de concessió directa fins a esgotar el crèdit disponible, segons l'ordre en què la sol·licitud haja tingut entrada en qualsevol dels registres previstos en l'article 38 de la Llei 30/1992, sempre que es complisquen els requisits i s'acompanye la documentació requerida per a cada tipus d'ajuda.  
2. Les ajudes del títol III es concediran en règim de concurrència competitiva. Amb este fi, es constituirà una Comissió de Valoració formada per: presidenta, la cap de l'Àrea de Foment d'Ocupació; vocals, dos caps de servici adscrits a l'Àrea de Foment d'Ocupació; i com a secretari, un cap de secció adscrit igualment a la dita Àrea. Després de l'avaluació i l'examen dels expedients completats cada mes, i fins a l'esgotament del crèdit disponible, la Comissió de Valoració emetrà un informe on determinarà els projectes seleccionats, així com l'import de l'ajuda proposat per a cada u. La Comissió de Valoració tindrà en compte els criteris següents:   
a) La creació de llocs de treball de caràcter estable: fins a 50 punts.  
b) La contribució a la millora del medi ambient o la prestació d'assistència als sectors de població més necessitats, com a xiquets, ancians i joves amb dificultats d'integració social: fins a 25 punts.  
c) La taxa de desocupació de la localitat on s'establisca l'empresa: fins a 25 punts.  
3. Llevat que el director general del SERVEF efectue delegació en un altre òrgan, la instrucció del procediment en tots els programes correspondrà a les direccions territorials d'Ocupació, que podran demanar l'aportació addicional de documents o dades aclaridores necessàries per a resoldre la sol·licitud.   
Article 6. Concessió i liquidació de les ajudes  
1. La competència per a resoldre sobre les sol·licituds formulades correspon als directors territorials d'Ocupació dins dels seus respectius àmbits territorials, per delegació de la direcció general del SERVEF.   
2. El termini per a resoldre i notificar la resolució procedent serà de sis mesos a comptar de l'endemà al de l'entrada de la sol·licitud en qualsevol dels registres del SERVEF si ja s'haguera publicat la resolució del secretari autonòmic d'Ocupació, director general del SERVEF, per la que es dóna publicitat a les línies de crèdit i a l'import global màxim destinat a la concessió d'estes ajudes; en cas contrari, el termini es contarà a partir de l'endemà a aquesta publicació. Transcorregut el dit termini sense que s'haja dictat i notificat resolució expressa, s'entendrà desestimada la pretensió per silenci administratiu.  
3. La liquidació de les ajudes s'efectuarà una vegada justificat documentalment el compliment dels requisits exigits en cada cas.   
4. L'òrgan competent per a la concessió de les ajudes resoldrà les incidències que es produïsquen amb posterioritat a la seua concessió, tals com pròrroga de terminis, modificacions justificades o qualsevol variació de les condicions particulars de la concessió.  
Article 7. Control de les ajudes  
1. Llevat que el director general del SERVEF efectue delegació en un altre òrgan, correspondrà a les direccions territorials d'Ocupació dur a terme la funció de control de les subvencions concedides, així com la seua avaluació i seguiment.   
2. El beneficiari estarà obligat a sotmetre's a les actuacions de control financer previst en l'article 45 de la Llei 38/2003, que es realitzen per part de la Intervenció General i, si és el cas, de les institucions comunitàries. A estos efectes haurà de disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas. Així mateix estarà obligat a conservar els documents justificatius de l'aplicació dels fons rebuts, inclosos els documents electrònics, en tant puguen ser objecte de les actuacions de comprovació i control. De la mateixa manera, el beneficiari haurà de complir amb l'obligació de col·laboració amb el control financer de conformitat amb el que disposa l'article 46 de la Llei 38/2003.  
Article 8. Obligacions comunes  
A més del que disposa l'article 14 de la Llei 38/2003, són obligacions del beneficiari:  
a) Facilitar totes aquelles dades i informació, en qüestions relacionades amb les subvencions concedides, que li siga requerit pel SERVEF, així com comunicar a este òrgan les incidències i les variacions que es produïsquen amb relació a aquelles.  
b) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades.   
c) A l'efecte de difusió pública, en cas de cofinançament del Fons Social Europeu, el sol·licitant de l'ajuda haurà de subjectar-se al que preveu el Reglament (CE) número 1828/2006 de la Comissió, de 8 de desembre de 2006, pel que es fixen les normes de desplegament del Reglament (CE) número 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenvolupament Regional, Fons Social Europeu i Fons de Cohesió, sobre informació i publicitat del cofinançament de les ajudes pel Fons Social Europeu. Entre les dites normes cal destacar que la concessió de la subvenció implica l'acceptació de ser inclòs en una llista que es publicarà de forma electrònica o per qualsevol altre mitjà, en què figuraran els beneficiaris, l'operació finançada i l'import de l'ajuda.  
d) Conservar la documentació justificativa de l'aplicació dels fons rebuts durant almenys tres anys a partir del tancament dels Programes Operatius per al període 2007-2013.  
Article 9. Modificació i reintegrament de les ajudes concedides.  
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.   
2. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'esta, els casos previstos en l'article 37 de la Llei 38/2003, de conformitat amb els articles 91 a 93 del Reial Decret 887/2006.  
3. El que disposen els paràgrafs precedents s'aplicarà sense perjuí de la possible qualificació dels fets com a infracció administrativa i incoació del corresponent procediment sancionador.  
TÍTOL II  
Foment de l'ocupació autònoma  
Article 10. Objecte  
En este títol es regulen els següents programes d'ajudes:  
a) Promoció de l'establiment del treballador per compte propi, per mitjà de la concessió de subvencions per la creació d'activitat empresarial independent.  
b) Promoció de la contractació del primer treballador fix.  
Article 11. Subvencions i quanties  
1. Establiment per compte propi: Les persones desocupades inscrites com a demandants d'ocupació en el corresponent Centre SERVEF d'Ocupació que es constituïsquen en personal autònom o professional durant 2011 podran sol·licitar les ajudes següents:  
a) Subvenció per constitució: l'import d'esta ajuda es gradua en funció de la dificultat d'accés al mercat de treball, d'acord amb la inclusió del sol·licitant en algun dels següents col·lectius:  
1r. 5.000 euros per a desocupats en general.  
2n. 6.000 euros per a joves desocupats de fins a 30 anys.  
3r. 7.000 euros per a dones desocupades.  
4t. 8.000 euros per a desocupats amb discapacitat.  
5é. 10.000 euros per a dones desocupades amb discapacitat.  
6é. En el supòsit de dones víctimes de violència de gènere, les quanties dels punts 3r i 5é s'incrementaran en un 10 per cent.  
7é. Les quanties dels punts 1r a 6é s'incrementaran en 600 euros, si es dóna qualsevol de les circumstàncies següents:  
- Que l'últim contracte de treball del desocupat que es constituïx com a autònom s'haguera extingit a través del procediment de regulació d'ocupació establit en l'article 51 de l'Estatut dels Treballadors i a més s'enquadrara en algun dels següents sectors en crisi: ceràmica, construcció o moble.  
- Que l'activitat econòmica que es desenvolupe de forma autònoma estiga vinculada a les energies renovables, medi ambient, noves tecnologies, investigació i desenvolupament i atenció de persones dependents, sempre que s'enquadre en algun dels nivells de la Classificació Nacional d'Activitats Econòmiques 2009 (CNAE-2009) que especifica la disposició addicional sisena.  
b) Subvencions per a la reducció d'interessos de préstecs: La quantia de l'ajuda financera serà de fins a quatre punts de reducció en els interessos de préstecs destinats a finançar inversions necessàries per a la constitució en personal treballador per compte propi. Es calcularà com si els interessos de cada any es meritaren d'una sola vegada en el moment de concessió del préstec. El tipus d'interés podrà ser fix o variable, prenent-se com a referència per al càlcul de la subvenció el fixat per l'entitat de crèdit en el moment de la concessió del préstec, i es determinarà anualment en la forma que establisquen els convenis en vigor. Amb independència de l'import sol·licitat, l'import principal del préstec a considerar per al càlcul de l'ajuda serà, com a mínim, de 6.000 euros i, com a màxim de 50.000 euros.  
Esta subvenció s'endossarà d'una sola vegada a l'entitat que haguera concedit el préstec, que practicarà l'amortització del principal en la quantia d'aquella.  
c) Subvenció per a la formació durant la posada en marxa de l'empresa. L'import d'esta ajuda arribarà fins al 75% del cost dels cursos rebuts, fins a un màxim de 3.000 euros per sol·licitant.  
2. Contractació del primer treballador fix: El treballador autònom o professional per compte propi que contracte el seu primer treballador fix, per mitjà de contracte indefinit directe o transformació de contracte temporal, podrà sol·licitar una ajuda de 3.000 euros; 4.000 euros, si contracta una dona. Els contractes a temps parcial també seran subvencionables, amb reducció proporcional de la quantia de l'ajuda, si tenen una duració del menys vint hores setmanals. L'ajuda ascendirà al 25% de les dites quanties en cas de contractacions fixes discontínues.  
Article 12. Condicions específiques  
1. Respecte de totes les ajudes previstes en l'article 11.1:  
a) L'inici de l'activitat haurà de produir-se en 2011 i com a màxim fins a la finalització del termini de presentació de sol·licituds. En el cas de persones amb discapacitat, l'inici podrà haver-se produït així mateix en l'últim trimestre de 2010. A estos efectes, es considerarà com a data d'inici la que conste en el document de Declaració d'Alta en el Cens d'Obligats Tributaris (model 036).   
b) Romandre inscrit com a desocupat fins a l'inici de l'activitat; així mateix no s'ha d'haver figurat enquadrat en el Règim Especial de Treballadors Autònoms o en el Cens d'Obligats Tributaris en els sis mesos anteriors a l'inici d'aquella.  
c) No haver disfrutat en algun dels tres exercicis anteriors ni haver sol·licitat en el present exercici altres subvencions pel mateix concepte.   
d) En el supòsit de treballadors amb discapacitat, tindre reconegut un grau de discapacitat igual o superior al 33%, d'acord amb el que disposa l'article 1.2 de la Llei 51/2003, de 2 de desembre, d'Igualtat d'Oportunitats, No Discriminació i Accessibilitat Universal de les Persones amb Discapacitat. L'acreditació del grau de discapacitat es realitzarà d'acord amb el que disposa el Reial Decret 1414/2006, d'1 de desembre.  
2. Específicament respecte de les ajudes de l'article 11.1.a), s'acreditarà la realització d'uns gastos mínims de 5.000 euros, exclosos els impostos susceptibles de recuperació. Els gastos reflectits hauran de correspondre a inversions en immobilitzat, gastos d'adquisició de mercaderies o altres béns subjectes a revenda, i gastos d'honoraris o publicitat que tinguen la consideració de gastos de primer establiment. Així mateix podran justificar-se com a gastos corrents l'abonament de lloguers i de subministraments de servicis (aigua, llum, telèfon i gas) imputables a l'exercici de l'activitat. No s'admetrà l'adquisició de béns usats, excepte en supòsits de traspassos de negoci. Tampoc podran justificar-se gastos d'assessorament o gestió per un import superior a 500 euros.  
3. Específicament respecte de les ajudes previstes en l'article 11.1.b):  
a) Els préstecs hauran de ser concedits per aquelles entitats de crèdit que hagen subscrit el conveni de col·laboració financera amb la Conselleria d'Economia, Hisenda i Ocupació; així mateix hauran d'incloure una clàusula on s'especifique que el préstec reunix les condicions expressades en el dit conveni.  
b) No podran subvencionar-se els contractes de pòlissa de crèdit, lísing, ni arrendament financer, ni altres contractes diferents dels del préstec; tampoc podran subvencionar-se els préstecs que no tinguen com a únic prestatari al sol·licitant de la subvenció.  
c) El préstec haurà de formalitzar-se amb anterioritat a la presentació de la sol·licitud, però sempre dins de l'any 2011. No obstant això, podrà admetre's una formalització posterior si esta es produïx com a conseqüència del requeriment d'esmena dels termes o clàusules d'este per part de l'òrgan gestor de les ajudes.  
d) En els préstecs l'import dels quals no supere els 12.021 euros, l'amortització serà com a màxim de cinc anys, i en els superiors a este import, podrà ser fins a vuit anys, tot això sense perjuí que puguen concertar-se operacions de major duració i quantia, i en este cas el tram que excedisca de l'anteriorment indicat no serà objecte de subvenció.  
e) El préstec haurà de destinar-se en la seua totalitat a finançar inversions en immobilitzat. No podrà justificar-se l'adquisició de béns usats a càrrec del préstec objecte de l'ajuda.  
4. Específicament respecte de les ajudes previstes en l'article 11.1.c):  
a) Els cursos estaran relacionats amb la direcció i gestió empresarial, o les noves tecnologies de la informació i la comunicació. A més hauran d'estar impartits per alguna de les entitats següents:  
1r Associacions de treballadors autònoms de caràcter intersectorial amb implantació en la Comunitat Valenciana que subscriguen l'oportú conveni de col·laboració amb el SERVEF.  
2n Cambres de comerç, universitats i centres de formació universitària adscrits, i col·legis professionals.  
b) Els cursos podran iniciar-se en el període de temps comprés entre l'últim trimestre de 2010 i el 30 de juny del 2011.  
5. Respecte de les ajudes previstes en l'article 11.2:  
a) La contractació o transformació haurà d'haver-se produït durant els primers 180 dies d'activitat del treballador autònom o professional i sempre durant 2011. A estos efectes, es considerarà com a data d'inici la que conste en el document de Declaració d'Alta en el Cens d'Obligats Tributaris (model 036). Esta limitació temporal no s'aplicarà en el cas de contractacions de joves, dones, parats de llarga duració, majors de 45 anys, persones amb discapacitat o immigrants de països extracomunitaris.   
b) La persona contractada haurà d'haver figurat inscrita com a desocupada en el corresponent Centre SERVEF d'Ocupació fins a la seua contractació. No serà subvencionable la contractació del cònjuge, ascendent, descendent o altres parents, per consanguinitat o afinitat, fins al segon grau, i les seues anàlogues en el cas de les parelles de fet.  
c) Les transformacions en indefinits de contractes temporals hauran de produir-se després de transcorreguts els tres primers mesos de la relació laboral.   
Article 13. Documentació específica.  
1. A més de la documentació general requerida en l'article 4, en el cas de les ajudes de l'article 11.1 haurà d'aportar-se específicament:  
a) Memòria de l'activitat, segons model normalitzat.  
b) Certificació de Vida Laboral expedida per la Tresoreria de la Seguretat Social.  
c) Declaració d'Alta en el Cens d'Obligats Tributaris (model 036) i resolució o certificació de la Tresoreria General de la Seguretat Social relativa a la inclusió en el règim especial corresponent de la Seguretat Social. En el cas de professionals col·legiats, s'acreditarà la seua condició d'exercents per mitjà de certificat emés per l'AEAT en què consten les altes i les baixes en el Cens d'Obligats Tributaris.  
d) Declaració responsable que no ha disfrutat en els tres exercicis anteriors d'estes ajudes ni ha sol·licitat o ni ha obtingut altres subvencions, ajudes o ingressos per a la mateixa finalitat.   
e) Quan concórrega la primera de les circumstàncies previstes en l'article 11.1.a) 7é, haurà d'indicar-se la referència de l'empresa i de l'expedient de regulació d'ocupació.  
f) En el cas de les ajudes de l'article 11.1, apartats a) i b), memòria relativa als gastos realitzats. Estos gastos hauran de justificar-se amb factures emeses amb anterioritat a la data de la sol·licitud de l'ajuda, podent aportar-se factures emeses en l'últim trimestre de 2010. Les factures hauran d'acompanyar-se del corresponent justificant bancari de pagament que reflectirà el període a què fa referència el càrrec, càrrec en compte dels imports i identificació del destinatari, sense que a estos efectes s'admeten meres impressions de pantalla d'Internet. El justificant de pagament podrà ser anterior o posterior a la presentació de la sol·licitud; en este segon cas únicament es tindran en compte aquelles transferències efectuades fins a tres mesos després de la sol·licitud i com a màxim fins al 30 de juny del 2011.   
g) Quan se sol·licite l'ajuda financera de l'article 11.1.b), pòlissa del préstec formalitzat.  
h) Per a l'ajuda destinada a formació de l'article 11.1.c), document acreditatiu de la matrícula en el curs que haurà de ser anterior a la sol·licitud de l'ajuda, junt amb el corresponent assentament bancari del seu pagament. Este justificant de pagament podrà ser anterior o posterior a la presentació de la sol·licitud; en este segon cas únicament es tindran en compte aquelles transferències efectuades fins a tres mesos després de la sol·licitud i com a màxim fins al 30 de juny del 2011.   
i) Si és el cas, certificat de grau de discapacitat o acreditació de la condició de persona amb discapacitat.  
j) Si és el cas, acreditació de la condició de víctima de violència de gènere, per mitjà d'informe dels servicis socials públics o de la Direcció General de la Generalitat competent en la matèria.   
2. A més de la documentació general requerida en l'article 4, en el cas de les ajudes de l'article 11.2 haurà d'aportar-se específicament:  
a) Declaració responsable de què les contractacions realitzades no estan excloses de la convocatòria.  
b) Certificació de vida laboral de l'empresa, expedida per la Tresoreria de la Seguretat Social.  
c) Contracte de treball que dóna lloc a l'ajuda, degudament registrat pel centre SERVEF, o contracte firmat per les parts junt amb el justificant de la comunicació telemàtica al SERVEF.  
d) Alta del treballador contractat en la Seguretat Social.   
Article 14. Termini de presentació de sol·licituds  
1. El termini de presentació de les sol·licituds d'ajudes per a la constitució en personal treballador autònom o professional per compte propi establides en l'article 11.1 serà de dos mesos des de la data de l'alta en el Cens d'Obligats Tributaris (model 036), sense que en cap cas puguen presentar-se després del 30 de juny del 2011.  
2. El termini de presentació de sol·licituds d'ajudes per la contractació del primer treballador fix establides en l'article 11.2 serà de dos mesos des de la data de la contractació indefinida inicial o de la transformació en indefinit del contracte temporal, sense que puga excedir el 30 de juny del 2011.  
3. Si l'alta en el Cens d'Obligats Tributaris o la contractació o transformació a què es fa referència en els apartats precedents tingueren lloc abans de la publicació de l'ordre, el termini de dos mesos començarà a partir de l'endemà al de la publicació.   
Article 15. Obligacions específiques  
A més del compliment de les establides amb caràcter general en l'article 8, les persones beneficiàries assumiran les obligacions següents:  
1. En el cas de les ajudes previstes en l'article 11.1, mantindre l'activitat per compte propi un mínim de tres anys.  
2. Els préstecs objecte de subvenció financera no podran ser cancel·lats durant el primer any de la seua vigència. Si esta cancel·lació es produïra dins del mencionat període, la persona prestatària haurà de tornar al SERVEF la totalitat de la subvenció concedida. Si l'amortització anticipada es produïx una vegada transcorregut el primer any i amb l'autorització prèvia del SERVEF, haurà de reintegrar-se la part de la subvenció financera no meritada.   
3. En el termini de dos mesos des de la notificació de la resolució de concessió de l'ajuda, la persona beneficiària haurà d'aportar un quadre d'amortització o informació bancària acreditativa on conste que s'ha aplicat la subvenció financera a reduir el principal del préstec. En cas contrari, estarà obligada a reintegrar la subvenció percebuda.  
4. En el cas de les ajudes previstes en l'article 11.2, mantindre la relació laboral amb el personal treballador per la contractació del qual es va atorgar l'ajuda almenys durant dos anys. En cas de resolució anticipada, haurà de substituir-se al personal treballador per un altre que reunisca els requisits establits. Esta substitució haurà de produir-se en el termini d'un mes des de la resolució del contracte anterior i comunicar-se a l'administració en el termini de 15 dies des de la subscripció del nou contracte.   
Si el treballador contractat causara baixa durant la tramitació de la sol·licitud, el beneficiari perdrà el seu dret a la sol·licitud presentada. No obstant això, podrà presentar una nova sol·licitud a l'empara d'esta convocatòria per la contractació d'un altre treballador sempre que la dita contractació es produïsca en el termini d'un mes des de la baixa d'aquell treballador pel qual es va presentar la primera sol·licitud.  
TÍTOL III  
Projectes i empreses qualificats com I+E  
CAPÍTOL I  
Qualificació i inscripció  
Article 16. Definició  
1. Podran obtindre la consideració de I+E els projectes empresarials promocionats o recolzats per una corporació local o per la Generalitat, a fi de crear activitat econòmica i generar llocs de treball en el seu àmbit territorial.  
2. Correspon al director territorial d'Ocupació corresponent atorgar a un projecte o empresa la qualificació com I+E.  
Article 17. Requisits  
Perquè un projecte empresarial puga ser qualificat com I+E haurà de complir els requisits següents:  
1. Que una corporació local, mitjançant un acord de l'òrgan competent i amb referència expressa al projecte empresarial, o que la Generalitat preste el seu suport. S'entendrà que hi ha el referit suport quan es pose a disposició del promotor l'aportació de recursos econòmics o materials. En el cas de la Generalitat, s'entendrà que el dit suport es produïx quan el director territorial d'Ocupació emeta un informe favorable de viabilitat del projecte empresarial, emparat en els informes realitzats per les entitats col·laboradores del SERVEF.  
2. Que contemple la contractació de personal treballador o la incorporació de socis al projecte de cooperatives o de societats laborals.  
3. Que la plantilla prevista, al constituir-se en empresa, no siga superior a 25 persones treballadores. En el cas que la plantilla efectiva sobrepasse el dit número, només podrà concedir-se ajuda a l'empresa per un nombre de persones treballadores que no excedisca de la referida xifra.  
4. Que es tracte d'una empresa de nova creació, o que tractant-se d'una empresa preexistent, el projecte es concrete en la creació d'un nou centre de treball d'esta i s'amplie la seua plantilla. En este últim supòsit l'ajuda es concedirà per l'augment net efectiu de la plantilla de l'empresa i es condicionarà al manteniment, almenys durant tres anys, del dit increment net i que l'obertura del nou centre de treball no supose tancament o trasllat d'instal·lacions preexistents o disminució de l'ocupació en estes.  
5. Que la producció de béns o de servicis estiga relacionada amb activitats econòmiques emergents o que, dins d'una activitat tradicional en la zona, cobrisca necessitats no satisfetes en l'estructura existent.  
6. Que reunisca condicions de viabilitat tècnica, econòmica i financera.  
Article 18. Sol·licitud de qualificació com I+E  
1. La sol·licitud de qualificació com I+E haurà de dirigir-se a la corresponent Direcció Territorial d'Ocupació del SERVEF i haurà d'anar acompanyada de la documentació següent:  
a) Certificació de l'administració pública col·laboradora on especifique i quantifique la infraestructura o mitjans amb què recolza el projecte empresarial.  
b) Informe raonat de l'administració pública col·laboradora i documentació justificativa sobre la viabilitat del projecte empresarial, on es detallen els aspectes tècnics de producció i comercialització, així com la valoració de les fonts de finançament del projecte.  
c) Declaració que no ha iniciat l'activitat empresarial.  
En el cas que la corporació local no haja emés l'informe de viabilitat, podrà sol·licitar-se igualment la qualificació com I+E aportant en substitució d'aquell una memòria explicativa de la viabilitat del projecte empresarial que arreplegue tots els aspectes indicats en l'epígraf b).  
2. Sempre que no hagueren iniciat la seua activitat, les empreses ja constituïdes podran sol·licitar, en el termini de sis mesos des de la seua constitució, la qualificació com I+E en els termes assenyalats a l'apartat precedent.  
Article 19. Termini per a resoldre la qualificació com I+E  
El termini per a resoldre sobre la sol·licitud de qualificació com I+E serà d'un mes. En el cas de que la corporació local no haguera emès l'informe de viabililitat, el termini serà de tres mesos. Una vegada transcorreguts els dits terminis sense que s'haja notificat resolució expressa, s'entendrà desestimada la sol·licitud per silenci administratiu.  
Article 20. Inscripció en el Registre administratiu d'I+E  
1. Els projectes empresarials o les empreses existents que es qualifiquen com I+E, s'inscriuran en el Registre d'I+E, dependent del SERVEF, en el termini de 30 dies des de la qualificació. En la inscripció es farà constar, com a mínim, la informació següent:  
a) Identificació del promotor del projecte o de l'empresa qualificada com I+E.  
b) Identificació de l'administració que ho recolza, així com de les formes del dit suport.  
c) Definició i objecte del projecte.  
d) Domicili social de la I+E.  
e) Número previst de llocs de treball que es crearan.  
f) Venciment del termini per a constituir-se en empreses o iniciar la seua activitat.  
2. En els 12 mesos següents a la resolució de qualificació d'I+E, haurà de constituir-se l'empresa corresponent o, si és el cas, obrir-se el nou establiment, i iniciar l'activitat productiva objecte del projecte. Transcorregut el dit termini sense que s'haja iniciat la dita activitat, la qualificació quedarà sense efecte i es practicarà el corresponent assentament registral.  
Les empreses que tinguen el seu origen en projectes de I+E podran constituir-se davall qualsevol forma jurídica, incloses les distintes fórmules d'economia social, com ara cooperatives o societats laborals. No podran qualificar-se com a projectes de I+E les agrupacions de persones físiques o jurídiques, públiques o privades, les societats civils, les comunitats de béns o qualsevol altre tipus d'unitat econòmica o patrimoni separat que, no tenint personalitat jurídica, puguen realitzar les actuacions que donarien dret a les ajudes.  
3. A l'efecte del que disposa l'apartat anterior, s'entendrà que una empresa està constituïda des del moment de la seua inscripció en el corresponent registre mercantil o, si és el cas, en el Registre de Cooperatives; quan es tracte d'empresari individual, quan es produïsca la Declaració d'Alta en el Cens d'Obligats Tributaris (model 036). S'entendrà que inicia la seua activitat productiva quan cause alta en el Cens d'Obligats Tributaris (model 036).  
CAPÍTOL II  
Subvencions per a les empreses qualificades com I+E  
Article 21. Subvencions  
1. Els projectes empresarials i empreses qualificats com I+E podran sol·licitar les subvencions següents:  
a) Subvenció financera: per a la reducció d'interessos de préstecs per a inversions destinades a la creació i posada en marxa d'empreses qualificades com I+E.  
Esta subvenció serà equivalent a la reducció de fins a tres punts de l'interés fixat per l'entitat de crèdit pública o privada que concedisca el préstec a la persona sol·licitant, pagadora d'una sola vegada. Es calcularà com si els interessos de cada any es meritaren d'una sola vegada en el moment de concessió del préstec. El tipus d'interés podrà ser fix o variable i es determinarà anualment en la forma que establisquen els convenis en vigor.  
Esta subvenció tindrà com a límit la quantia de 5.108,60 euros per lloc de treball que es cobrisca per mitjà d'una contractació indefinida. S'entendrà inclòs com a lloc de treball creat el de la pròpia persona promotora, la qual cosa s'acreditarà per mitjà de la Declaració d'Alta en el Cens d'Obligats Tributaris (model 036) i/o alta en el Règim de la Seguretat Social que corresponga.  
Els préstecs hauran de ser concedits per entitats que hagen subscrit el conveni de col·laboració financera amb la Conselleria d'Economia, Hisenda i Ocupació. No seran subvencionables els préstecs que no reunisquen les condicions i les característiques expressades en els dits convenis.  
El préstec haurà de formalitzar-se després de la qualificació com I+E del projecte o de l'empresa, i com a màxim fins a un any després d'haver-se iniciat l'activitat.  
No es podran subvencionar els contractes de pòlissa de crèdit, lísing, ni arrendament financer, ni altres contractes diferents dels del préstec.  
Els préstecs no poden ser cancel·lats durant el primer any de la seua vigència. Si es produïra esta cancel·lació dins del mencionat període, la persona prestatària haurà de tornar al SERVEF la totalitat de la subvenció concedida. Si l'amortització anticipada es produïx una vegada transcorregut el primer any i amb l'autorització prèvia del SERVEF, haurà de reintegrar-se la part de la subvenció financera no meritada.  
b) Subvenció de suport a la funció gerencial: per a ajudes a la persona promotora o empresària en la presa de decisions necessàries per al funcionament de l'empresa. Esta subvenció podrà revestir les modalitats següents:  
- Ajuda per tutoria, entenent-se per tal l'acompanyament tècnic que una persona experta aliena a l'empresa, persona física o jurídica que reunisca garanties de solvència i professionalitat suficients a juí del SERVEF, presta al promotor o a l'empresari en les seues activitats gerencials, durant un termini determinat.  
- Ajuda per formació, que inclourà els cursos que el promotor o l'empresari puga rebre per a obtindre i millorar els seus coneixements sobre la funció gerencial.  
- Ajuda per la realització externa d'estudis i informes sobre l'activitat, perquè el promotor o l'empresari puga disposar de millor informació sobre els béns o servicis objecte de producció, incloent-se en este apartat els estudis de mercat, d'organització, de comercialització, de diagnosi o altres de naturalesa anàloga.  
El gasto originat pel suport a la funció gerencial haurà de produir-se en el termini d'un any des de la constitució de l'empresa. La quantia total de la subvenció de suport a la funció gerencial, que es pagarà per una sola vegada, ascendirà al 75% del cost dels servicis rebuts fins una quantitat màxima total de 12.000 euros.  
c) Subvenció per assistència tècnica per a la contractació de personal expert tècnic d'alta qualificació. Podrà concedir-se a les empreses qualificades com I+E una subvenció equivalent al 50% dels costos laborals totals, incloses les cotitzacions a la Seguretat Social per tots els conceptes corresponents a un any, com a màxim, amb un límit de 17.978,82 euros. La subvenció, que es concedirà per una sola vegada, estarà condicionada a la justificació per les empreses que, amb les contractacions objecte de subvenció, es cobrixen carències ben identificades per a l'exercici de l'activitat empresarial i la bona finalitat d'esta.  
d) Subvenció per contractació indefinida. L'ajuda per cada contractació indefinida a jornada completa de persones inscrites com a desocupades en els centres SERVEF d'Ocupació ascendirà a 4.808,10 euros; l'ajuda ascendirà al 25% de la dita quantia en cas de contractacions fixes discontínues.  
Els contractes a temps parcial podran ser subvencionables si tenen una duració almenys de vint hores setmanals, amb reducció proporcional de la quantia de l'ajuda. En el cas que una contractació a temps parcial es transforme a temps complet, es tindrà dret a percebre la diferència entre el que concedix inicialment i l'import corresponent a la nova situació.   
e) Subvenció per a cooperatives i societats laborals. Les cooperatives i les societats laborals qualificades com I+E tindran dret a una subvenció de 4.808,10 euros per cada soci treballador que, sent desocupat, s'integre en elles amb caràcter indefinit.  
Esta subvenció és incompatible, per a un mateix treballador, amb l'establida en els punts c) i d) anteriors.  
2. Per a poder ser beneficiari de les ajudes previstes en els epígrafs a), b) i c) de l'apartat anterior, haurà d'acreditar-se:  
a) En el cas de projectes per a la qualificació dels quals com a I+E es va preveure en la memòria previsional una plantilla de fins a 3 treballadors, la incorporació de tots els treballadors previstos.  
b) En el cas de projectes la qualificació dels quals com a I+E es va preveure en la memòria previsional una plantilla d'entre 4 i 10 treballadors, la incorporació almenys de 3 d'ells.  
c) En el cas de projectes la qualificació dels quals com a I+E es va preveure en la memòria previsional una plantilla d'entre 11 i 25 treballadors, la incorporació almenys de 5 d'ells.  
Article 22. Increment de les ajudes  
Les empreses qualificades com a I+E tindran dret a un increment del 10% de la quantia de les subvencions regulades anteriorment, quan la seua activitat productiva principal s'inscriga dins dels àmbits que s'indiquen a continuació:  
- protecció i manteniment de zones naturals,  
- gestió de residus,  
- tractament d'aigües i sanejament de zones contaminades,  
- implantació d'energies alternatives,  
- promoció del turisme rural i cultural,  
- vigilància i seguretat,  
- transports col·lectius (locals),  
- desenvolupament cultural local,  
- noves tecnologies de la informació i la comunicació,  
- atenció de xiquets, persones incapacitades i majors,  
- servicis a domicili,  
- assistència a joves en dificultat.  
Article 23. Sol·licitud i termini de les ajudes  
1. La sol·licitud d'ajudes es formularà en model normalitzat que es dirigirà a la corresponent Direcció Territorial d'Ocupació del SERVEF. A més de la documentació requerida en l'article 4, s'aportarà específicament:  
- Escriptura de constitució i alta en Seguretat Social dels socis, en el cas de societats.  
- Declaració d'Alta en el Cens d'Obligats Tributaris (model 036) o alta en el Règim de Seguretat Social corresponent en el cas de personal treballador per compte propi o autònom.  
- Declaració del promotor de l'empresa que no ha percebut cap ajuda que puga concórrer amb allò que establix esta norma o, en cas de la seua percepció, especificació de les ajudes rebudes i la seua quantia.  
En funció del tipus de subvenció sol·licitada, presentaran a més:  
a) En cas de subvenció financera: pòlissa del préstec i contractes de treball i alta en Seguretat Social del personal treballador contractat. En el cas dels socis s'aportarà l'escriptura o el contracte de societat; i en el del personal treballador autònom, l'alta en el règim de la Seguretat Social que corresponga.  
b) En cas de suport a la funció gerencial: justificació de la mesura; acreditació de la solvència del prestador del suport; factura i transferència bancària que acredite l'efectivitat del pagament; i informe de l'actuació desenvolupada on conste la data de la seua realització.   
c) En cas de contractació de personal expert tècnic d'alta qualificació: contractes de treball i alta en Seguretat Social del personal tècnic contractat; i informe on consten les seues funcions que haurien de ser acords a la seua categoria professional i calendari d'actuació.  
d) En cas de subvenció a la contractació indefinida, contractes de treball i alta en Seguretat Social del personal treballador contractat.  
e) En cas de subvenció a societats laborals i cooperatives, escriptures de constitució de la societat inscrita en el Registre Mercantil o si és el cas, certificació registral.  
2. Les sol·licituds podran presentar-se en el termini d'un any des que es va iniciar l'activitat de l'empresa, sense que en cap cas puguen presentar-se després del 30 de juny de 2011.  
En el supòsit d'empreses que hagen iniciat la seua activitat en el primer quadrimestre de l'any 2010, si en la data de publicació de la present Ordre haguera transcorregut el termini previst en el paràgraf anterior, podran presentar la sol·licitud en el termini de 30 dies naturals a partir de la publicació d'esta convocatòria.  
Article 24. Obligacions de les empreses  
A més de les obligacions generals assenyalades en l'article 8, els beneficiaris d'ajudes a empreses qualificades I+E se subjectaran a les següents obligacions específiques:  
a) Mantindre el nivell de plantilla de personal treballador contractat indefinidament i dels socis treballadors de cooperatives i de societats laborals durant, almenys, tres anys. Quan en el dit termini es produïsca el cessament de personal treballador fix o de socis treballadors, l'empresa, abans de transcórrer el termini d'un mes, està obligada a substituir-los almenys per la mateixa jornada, sense que la dita contractació done lloc a una nova subvenció.  
b) Presentar dins dels dos mesos següents a la finalització del període subvencionat:  
- Rebuts de salaris i butlletins de cotització a la Seguretat Social (TC1 i TC2), corresponents des del moment de la contractació fins al compliment de l'esmentat període de temps subvencionat, del personal expert tècnic d'alta qualificació contractat, acompanyats de la corresponent transferència bancària que acredite el pagament efectiu dels dits conceptes.  
- Memòria de les activitats realitzades a conseqüència de l'assistència tècnica rebuda, pel mencionat personal expert.  
c) Acreditar en el termini d'un any des de la concessió de la subvenció financera que el préstec subvencionat s'ha destinat a finançar inversions per a la creació i la posada en marxa de l'empresa.  
d) Comunicar a la direcció territorial d'Ocupació la percepció, si és el cas, de les ajudes concedides per a la mateixa finalitat per altres administracions públiques o ens públics o privats.  
e) En el termini de dos mesos següents a la notificació de la resolució de concessió de l'ajuda, haurà d'aportar un quadro d'amortització i/o informació bancària acreditativa en els que conste que s'ha aplicat la subvenció financera a reduir el principal del préstec. En cas contrari, estaran obligats a reintegrar la totalitat de les subvencions percebudes.  
DISPOSICIONS ADDICIONALS  
Primera. Finançament  
1. Estes ajudes es finançaran a càrrec del capítol 4, codis de línia T'i0212000 T2446000, subprograma 322.51, Foment d'Ocupació, per un import global màxim estimat de 32.896.192 euros. No obstant això, la convocatòria queda condicionada a l'existència en el pressupost econòmic de l'any 2011 crèdit adequat i suficient per a això. A este efecte, s'haurà de publicar en el Diari Oficial de la Comunitat Valenciana la resolució del secretari autonòmic d'Ocupació, director general del SERVEF, per la qual es donarà publicitat a les línies de crèdit i a l'import global màxim destinat a la concessió de les ajudes previstes en l'ordre.  
2. Si al llarg de l'exercici 2011 existira crèdit disponible que permetera incrementar el finançament pressupostari previst inicialment per a l'execució dels programes, el SERVEF, prèvia publicació del dit crèdit en el Diari Oficial de la Comunitat Valenciana, podrà destinar-lo al finançament d'altres sol·licituds presentades a l'empara d'esta convocatòria que, com a conseqüència de l'esgotament dels crèdits, no hagueren pogut ser ateses inicialment o ho hagueren sigut per un import inferior al sol·licitat, sense necessitat establir nou termini de presentació de sol·licituds, llevat que això servira per a l'adequada gestió de cada programa i proporcionar major efectivitat a les polítiques actives d'ocupació dirigides a la reactivació de l'ocupació a la Comunitat Valenciana.  
Segona. Compatibilitat amb el mercat comú  
Les ajudes regulades en esta ordre són compatibles amb el mercat comú al no resultar d'aplicació el que preveu l'article 107.1 del Tractat de Funcionament de la Unió Europea, per tractar-se d'ajudes acollides al règim d'ajudes de minimis, establit en el Reglament 1998/2006, de 15 de desembre de 2006, de la Comissió, relatiu a l'aplicació dels articles 87 i 88 del Tractat CE a les ajudes de minimis, publicat en el DOUE de data 28 de desembre de 2006.   
Tercera. Models normalitzats  
Els models normalitzats als quals s'al·ludix en l'ordre es troben a disposició de les entitats sol·licitants en la direcció d'Internet , així com en les direccions territorials d'Ocupació del SERVEF.  
Quarta. Tipus d'interés aplicables  
Els tipus d'interés dels préstecs acollits al conveni de col·laboració financera amb la Conselleria en matèria d'ocupació que afecten les subvencions financeres dels programes d'ajudes de foment d'ocupació d'autònoms, i empreses qualificades com a I+E, seran els següents per a l'any 2011:  
- En préstecs a tipus variable, el tipus nominal màxim serà del Míbor o Euríbor més 2 punts.  
Per resolució del secretari autonòmic d'Ocupació, director general del SERVEF, es donarà publicitat en el Diari Oficial de la Comunitat Valenciana del tipus d'interés nominal màxim, en funció dels anys de duració del préstec, en el cas de préstecs a tipus fix.   
Quinta. Normativa aplicable  
Esta ordre recull les bases establides pel Ministeri de Treball per a les ajudes la gestió i control de les quals va ser transferida a la Generalitat i contingudes en les disposicions següents:  
- Ordre TAS/1622/2007, de 5 de juny, per la qual es regula la concessió de subvencions al programa de promoció de l'ocupació autònoma.  
- Ordre de 15 de juliol de 1999 (BOE de 31 de juliol de 1999), per la qual s'establixen les bases de concessió de subvencions públiques per al foment del desenvolupament local i impuls dels projectes i empreses qualificats com a I+E, modificada per l'Ordre de 27 de desembre de 1999 (BOE de 31 de desembre de 1999).  
Així mateix s'aplicarà la Llei 38/2003, de 17 de novembre, General de Subvencions, així com l'Ordre TAS/816/2005, de 21 de març, per la qual s'adeqüen al règim jurídic establit en la Llei 38/2003, ja citada, les normes reguladores de subvencions que es concedisquen pel Servici Públic d'Ocupació Estatal en els àmbits d'ocupació i formació professional ocupacional; el Reial Decret 887/2006, de 21 de juliol, pel qual s'aprova el Reglament de la Llei 38/2003; i el Reial Decret 357/2006, de 24 de març, pel qual es regula la concessió directa de determinades subvencions en els àmbits de l'ocupació i de la formació professional ocupacional, així com el que disposen els preceptes en vigor del Text Refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991, del Consell de la Generalitat.  
En el cas de les ajudes a la contractació del primer treballador, resultaran d'aplicació el Text Refós de la Llei d'Hisenda Pública de la Generalitat i els preceptes de caràcter bàsic tant de la Llei 38/2003, de 17 de novembre, General de Subvencions, com del Reial Decret 887/2006, de 21 de juliol, pel qual s'aprova el seu reglament de desplegament.   
Sisena. Classificació Nacional d'Activitats Econòmiques 2009  
L'increment de l'ajuda derivat de la segona de les circumstàncies assenyalades en l'article 11.1.a) 7é només tindrà lloc quan l'activitat econòmica que es vaja a desenvolupar-se de forma autònoma s'enquadre en algun dels següents nivells de la Classificació Nacional d'Activitats Econòmiques 2009 (CNAE-2009) o el seu equivalent en la normativa que estiguera en vigor:  
- Secció D (Subministrament d'energia elèctrica, gas, vapor i aire condicionat): Classes 35.16, 35.18 i 35.19.  
- Secció E (Subministrament d'aigua, activitats de sanejament, gestió de residus i descontaminació): Divisions 36, 37, 38 i 39.  
- Secció J (Informació i comunicacions): Divisions 61 i 62.  
- Secció M (Activitats professionals, científiques i tècniques): Divisió 72.  
- Secció Q (Activitats sanitàries i de servicis socials): Divisions 87 i 88.  
DISPOSICIÓ FINAL   
Única. Facultats d'execució i desenvolupament  
Es faculta el director general del SERVEF per a dictar les instruccions i adoptar les mesures que requerisca l'aplicació d'esta ordre; així mateix se li delega la competència per a ampliar els terminis de presentació de sol·licituds i justificacions, quan concórreguen circumstàncies que ho aconsellen.  
Contra este acte, que esgota la via administrativa, podran les persones interessades interposar recurs contenciós administratiu en el termini de dos mesos a comptar de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, recurs de reposició davant d'este mateix òrgan en el termini d'un mes computat en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que les persones interessades puguen exercitar, si és el cas, qualsevol altre recurs que consideren procedent.  
València, 22 de desembre de 2010  
El vicepresident segon del Consell,  
conseller d'Economia, Hisenda i Ocupació,  
GERARDO CAMPS DEVESA